
注讬专讜讘讬谉 爪讚 注"讘 - 驻讬专讜砖 砖讟讬讬谞讝诇抓

讜讻讙讜谉 砖谞驻专爪讛 讛讞爪专 讘拽专谉 讝讜讬转, 讜诪诪讬诇讗 讛讬转讛 讝讜 驻讬专爪讛 讘砖转讬 专讜讞讜转. 讜讗祝 砖讛讬讗 讘注砖专 讗诪讜转 讗讬谉 诇讜诪专 砖驻讬专爪讛 讝讜 驻转讞 讛讬讗, 讚驻讬转讞讗 [砖驻转讞] 讘拽专谉 讝讜讬转 诇讗 注讘讚讬 讗讬谞砖讬 [注讜砖讬诐 讗谞砖讬诐], 讜谞讬讻专 诇讻讜诇 砖讛讬讗 驻讬专爪讛, 讜讛专讬讛讬 诪讘讟诇转 讗转 讚讬谉 讛诪讞讬爪讛.


讗 砖谞讬谞讜 讘诪砖谞讛: "讜讻谉 讘讬转 砖谞驻专抓 诪砖转讬 专讜讞讜转讬讜". 讜转讜讛讬诐: 诪讗讬 砖谞讗 [讘诪讛 砖讜谞讛] 讗诐 谞驻专抓 讛讘讬转 专拽 诪专讜讞 讗讞转 讚讗诪专讬谞谉 [砖讗讜诪专讬诐 讗谞讜]: 驻讬 转拽专讛 (拽爪讛 讛转拽专讛) 谞讞砖讘 讻讬讜专讚 讜住讜转诐, 讜讻讗讬诇讜 讛讬转讛 砖诐 诪讞讬爪讛. 讜讗诐 讻谉, 讗诐 谞驻专抓 诪砖转讬 专讜讞讜转 谞诪讬 诇讬诪讗 [谞讗诪专 讙诐 讻谉]: 驻讬 转拽专讛 讬讜专讚 讜住讜转诐!


讜诪砖讬讘讬诐, 讗诪专讬 讚讘讬 [讗诪专讜 讘谞讬 讘讬转 诪讚专砖讜] 砖诇 专讘 诪砖诪讬讛 [诪砖诪讜] 砖诇 专讘: 讻讙讜谉 砖谞驻专抓 讛讘讬转 讘拽专谉 讝讜讬转. 讜注讜讚, 讻砖拽讬专讜讬讜 砖诇 讛讘讬转 讘讗诇讻住讜谉, 讚诇讬讻讗 [砖讗讝 讗讬谉 诇讜诪专] 砖驻讬 转拽专讛 讬讜专讚 讜住讜转诐, 砖讻谉 拽讬专讜讬 讗诇讻住讜谞讬 讗讬谞讜 谞专讗讛 讻讬讜爪专 诪讞讬爪讛. 注讚 讻讗谉 砖讬讟转 专讘 讘驻讬专讜砖 讛诪砖谞讛.


讜砖诪讜讗诇 讗诪专 砖诪讛 砖砖谞讬谞讜 "谞驻专抓" 讛讻讜谞讛 讛讬讗: 讗驻讬诇讜 讘讬转专 诪注砖专. 讜转讜讛讬诐: 讗讬 讛讻讬 [讗诐 讻讱] 诪讚讜注 讚讜拽讗 讘谞驻专抓 诪砖转讬 专讜讞讜转讬讜? 诪专讜讞 讗讞转 谞诪讬 [讙诐 讻谉] 讬讛讗 讗住讜专!


讜诪砖讬讘讬诐: 诪砖讜诐 讘讬转. 讻诇讜诪专, 诇注谞讬谉 讞爪专 讙诐 讗诐 讛讬转讛 驻讬专爪转讛 诪专讜讞 讗讞转 讛讜讗 讛讚讬谉, 讗讘诇 讛砖转诪砖讛 讛诪砖谞讛 讘住讙谞讜谉 讝讛 诪砖讜诐 砖专爪转讛 诇诇诪讚谞讜 讙诐 讚讬谉 讛讘讬转, 讜讘讜 讛驻讬专爪讛 讛讬讗 诪砖转讬 专讜讞讜转 讚讜拽讗, 砖讛专讬 讘专讜讞 讗讞转 讗讜诪专讬诐 驻讬 转拽专讛 讬讜专讚 讜住讜转诐.


讜砖讜讗诇讬诐: 讜讘讬转 讙讜驻讬讛 转拽砖讬 [注爪诪讜 讬讛讬讛 拽砖讛] 诇讛住讘专 讝讛; 诪讗讬 砖谞讗 [讘诪讛 砖讜谞讛] 诪专讜讞 讗讞转, 讚讗诪专讬谞谉 [砖讗讜诪专讬诐 讗谞讜] 驻讬 转拽专讛 讬讜专讚 讜住讜转诐, 讜讗讬谉 讛讘讬转 谞讞砖讘 讻驻专讜抓, 诪砖转讬 专讜讞讜转 谞诪讬 谞讬诪讗 [讙诐 讻谉 谞讗诪专] 驻讬 转拽专讛 讬讜专讚 讜住讜转诐!


讜转讜 [讜注讜讚] 讗驻砖专 诇讛拽砖讜转: 诪讬 讗讬转 诇讬讛 [讛讗诐 讬砖 诇讜] 诇砖诪讜讗诇 诇砖讬讟转讜 驻讬 转拽专讛 讬讜专讚 讜住讜转诐? 讜讛讗 讗转诪专 [讜讛专讬 谞讗诪专] 砖谞讞诇拽讜 讘讘注讬讛 砖诇 讗讻住讚专讛 讘讘拽注讛, 砖专讘 讗诪专: 诪讜转专 诇讟诇讟诇 讘讻讜诇讛 砖诇讚注转讜 驻讬 转拽专讛 砖诇 讗讻住讚专讛 讬讜专讚 讜住讜转诐, 讜砖诪讜讗诇 讗诪专: 讗讬谉 诪讟诇讟诇讬谉 讘讛 讗诇讗 讘讗专讘注 讗诪讜转, 讛专讬 砖诇讚讘专讬讜 讗讬谉 讗讜诪专讬诐 驻讬 转拽专讛 讬讜专讚 讜住讜转诐!


讜诪砖讬讘讬诐: 讛讗 [拽讜砖讬讛 讗讞专讜谞讛 讝讜] 诇讗 拽砖讬讗 [拽砖讛], 讻讬 诇讬转 诇讬讛 [讻讗砖专 讗讬谉 诇讜] 讻砖讗讬谞讜 诪拽讘诇 讗转 讛砖讬讟讛, 砖驻讬 转拽专讛 讬讜专讚 讜住讜转诐 讻讜讜谞转讜 讛讬讗 讘讗专讘注 专讜讞讜转, 砖讗讬谉 讗讜诪专讬诐 讘讻讜诇谉 驻讬 转拽专讛 讬讜专讚 讜住讜转诐, 讗讘诇 讘砖诇砖 专讜讞讜转 讘诇讘讚 讜诪讞讬爪讛 专讘讬注讬转 讻转讬拽讜谞讛, 讛专讬 讗讬转 诇讬讛 [讬砖 诇讜] 驻讬 转拽专讛 诪讜注讬诇 诇专讜讞讜转 讗讞专讜转.


讜诪注讬专讬诐: 诪讻诇 诪拽讜诐 拽砖讬讗 [拽砖讛] 砖讛专讬 讗祝 讗诐 驻转专谞讜 讗转 讛住转讬专讛 讘注爪诐 砖讬讟转 砖诪讜讗诇, 讗转 讛讘注讬讛 讘讚讘专 砖转讬 专讜讞讜转 砖讗讬谉 讗讜诪专讬诐 讘讛诐 驻讬 转拽专讛 讬讜专讚 讜住讜转诐 诇讗 转讬专爪谞讜!


讜诪砖讬讘讬诐: 讻讚讗诪专讬 讘讬 [讻诪讜 砖讗诪专讜 讘谞讬 讘讬转 诪讚专砖讜] 砖诇 专讘 诪砖诪讬讛 [诪砖诪讜] 砖诇 专讘: 讻讙讜谉 砖谞驻专抓 讘拽专谉 讝讜讬转 讜拽讬专讜讬讜 讘讗诇讻住讜谉, 讛讻讗 谞诪讬 [讻讗谉 讙诐 讻谉] 谞驻专砖 注诇 驻讬 砖讬讟转 砖诪讜讗诇 讘诪爪讘 讚讜诪讛, 讻讙讜谉 砖谞驻专抓 讘拽专谉 讝讜讬转 讜拽讬专讜讬讜 讘讗专讘注 砖讛拽讬专讜讬 讗讬谞讜 诪注诇 诇驻讬专爪讛 讗诇讗 讘诪专讞拽 诪住讜讬讬诐 诪谉 讛讻讜转诇, 诇驻讞讜转 讗专讘注讛 讟驻讞讬诐 讘爪讜专讛 诇讗 讬砖专讛, 讗诇讗 讘讗讜驻谉 砖谞讜爪专讬诐 讘拽专谉 讝讜讜讬转 讝讜 注爪诪讛 讗专讘注 讝讜讜讬讜转 讞讚砖讜转 讛住诪讜讻讜转 讝讜 诇讝讜, 砖讗讝 爪专讬讱 诇讜诪专 "驻讬 转拽专讛 讬讜专讚 讜住讜转诐" 诪讗专讘注讛 爪讚讚讬诐, 讜讘讻讙讜谉 讝讛 诇讗 讛转讬专 砖诪讜讗诇.


讜诪住讘讬专讬诐 讛讟注诐 砖砖诪讜讗诇 诇讗 讗诪专 讻专讘 讘驻讬专讜砖 讛诪砖谞讛, 讻讬 讗诇讻住讜谉 诇讗 拽转谞讬 [砖谞讬谞讜 讻诇诇] 讜讛专讬 讝讛讜 注讬拽专 讘驻讬专讜砖 专讘. 讜专讘 诇讗 讗诪专 讻砖诪讜讗诇, 砖讗诐 讻谉 讙诐 讗诐 谞驻专抓 讛拽讬专讜讬 诪讻诪讛 爪讚讚讬诐 讘讗讜驻谉 讻讝讛 讛讜讬讗 诇讬讛 [讛专讬 讛讜讗 谞注砖讛] 讻讗讻住讚专讛, 讜专讘 诇讟注诪讬讛 [诇讟注诪讜, 诇砖讬讟转讜] 砖讗诪专 讗讻住讚专讛 诪讜转专 诇讟诇讟诇 讘讻讜诇讛.


讘 讻讬讜谉 砖讚讘专讬 专讘 讜砖诪讜讗诇 砖讗诪专谞讜 拽砖讜专讬诐 讘诪讞诇讜拽转诐 诇注谞讬谉 讗讻住讚专讛, 诪讘讬讗讬诐 讻讗谉 讗讜转讛 诪讞诇讜拽转 讘砖诇讬诪讜转讛. 讚讗讬转诪专 [砖谞讗诪专], 讗讻住讚专讛 砖讛讬转讛 诪爪讜讬讛 讘讘拽注讛. 专讘 讗诪专: 诪讜转专 诇讟诇讟诇 讘讗讻住讚专讛 讻讜诇讛, 砖讛讬讗 谞讞砖讘转 讻住讙讜专讛. 讜砖诪讜讗诇 讗诪专: 讗讬谉 诪讟诇讟诇讬谉 讘讛 讗诇讗 讘讗专讘注 讗诪讜转, 砖讗讬谉 诇讗讻住讚专讛 诪讞讬爪讜转 讙诪讜专讜转 讜讛讬讗 讘讟诇讛 诇讘拽注讛 讜谞注砖讬转 讗祝 讛讬讗 讻专诪诇讬转 讻诪讜转讛.


讜诪住讘讬专讬诐, 专讘 讗诪专: 诪讜转专 诇讟诇讟诇 讘讻讜诇讛, 砖诇讚注转讜 讗诪专讬谞谉 [讗讜诪专讬诐 讗谞讜] 驻讬 转拽专讛 砖诇 讗讻住讚专讛 讬讜专讚 诇诪讟讛 讜住讜转诐, 讜讬讜爪专 讻注讬谉 诪讞讬爪讛. 讜讻讬讜谉 砖讬砖 拽讬专讜讬 诇讗讻住讚专讛, 讛专讬讛讬 诪诪讬诇讗 讻住转讜诪讛 讘讚驻谞讜转 诪讻诇 爪讚. 讜砖诪讜讗诇 讗诪专: 讗讬谉 诪讟诇讟诇讬谉 讘讛 讗诇讗 讘讗专讘注 讗诪讜转, 讻讬 诇讗 讗诪专讬谞谉 [讗讜诪专讬诐 讗谞讜] 驻讬 转拽专讛 讬讜专讚 讜住讜转诐.


讜诪驻专讟讬诐: 讗诐 讛讬讛 讛诪拽讜诐 讛驻转讜讞 讘讗讻住讚专讛 讘注砖专 讗诪讜转 讘诇讘讚 鈥� 讻讜诇讬 注诇诪讗 [讛讻诇] 诇讗 驻诇讬讙讬 [讞诇讜拽讬诐] 砖讚讬谞讛 讻住讙讜专讛, 砖讛专讬 讗祝 驻讬专爪讛 讘诇转讬 诪拽讜专讛 砖诇 注砖专 讗诪讜转 讗讜 驻讞讜转 讚讬谞讛 讻驻转讞 讜诪讜转专转 讻讜诇讛 讘讟诇讟讜诇. 讻讬 驻诇讬讙讬 [讻讗砖专 谞讞诇拽讜] 讛专讬 讝讛 鈥� 讘讬转专 诪注砖专.


讜讗讬讻讗 讚讗诪专讬 [讜讬砖 砖讗讜诪专讬诐] 诇讗 讻讱, 讜住讘讜专讬诐 讻讬 讘讬转专 诪注砖专 鈥� 讻讜诇讬 注诇诪讗 [讛讻诇] 诇讗 驻诇讬讙讬 [讞诇讜拽讬诐] 砖驻讬专爪讛 讛讬讗, 讜讗讬谉 驻讬 转拽专讛 住讜转诪讛. 讻讬 驻诇讬讙讬 [讻讗砖专 谞讞诇拽讜] 鈥� 讛专讬 讝讛 讘注砖专 讗诪讜转 讗讜 驻讞讜转.


讜讛讗 [讜讝讜] 砖讗诪专 专讘 讬讛讜讚讛:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

